**ОБРАЗЛОЖЕЊЕ**

**I. УСТАВНИ ОСНОВ**

Уставни основ за доношење Закона о потврђивању Споразума између Владе Републике Србије и Владе Антигве и Барбуде о узајамном укидању виза, садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре када је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ**

**СПОРАЗУМА**

    Дипломатски односи са Антигвом и Барбудом успостављени су 28. септембра 2018. године. Билатерални односи су пријатељски и постоји обострана заинтересованост за продубљивањем билатералне сарадње. Након размене посета на нивоу министра спољних послова односи две државе бележе узлазни тренд. Република Србија је посвећена и активностима у оквиру регионалних организација у којима је Антигва и Барбуда пуноправни члан – Карипска заједница, Асоцијација држава Кариба, које представљају комплементарни канал комуникације и стварају могућности за даљи развој односа.

Тадашњи први потпредседник Владе и министар спољних послова Ивица Дачић посетио је Антигву и Барбуду 1 - 2. новембра 2018. године, а министар спољних послова Антигве и Барбуде Е. П. Чет Грин посетио је Републику Србију 21-24. фебруара 2020. године. Министар спољних послова Антигве и Барбуде Е. П. Чет Грин боравио је посети Београду октобра 2021. године, ради учешћа на Комеморативном састанку посвећеном обележавању 60. годишњице Прве конференције Покрета несврстаних земаља. Том приликом реализован је билатерални састанак тадашњег министра спољних послова Николе Селаковића и министра Грина.

Споразум између Владе Републике Србије и Владе Антигве и Барбуде о узајамном укидању виза, потписан је у новој згради Амбасаде Републике Србије у Вашингтону, 10. марта 2023. године, а исти су потписали амбасадори две државе акредитовани у САД – амбасадор Републике Србије Марко Ђурић и амбасадор Антигве и Барбуде Роналд Сандерс.

У међудржавним односима, закључивање билатералних споразума којим се укидају визе сматра се значајним кораком у правцу стварања што повољнијих услова за даље унапређење политичких односа и билатералне сарадње, како у економској, културној, научној и другим областима од међусобног интереса и значаја. Споразум између Владе Републике Србије и Владе Антигве и Барбуде о узајамном укидању виза допринеће развијању свеобухватних билатералних односа.

Држављанима Антигве и Барбуде није потребна виза ради уласка на територију држава чланица Европске уније, будући да се та држава налази на листи држава наведених у Анексу II Уредбе ЕУ 2018/1806. Према важећем визном режиму Републике Србије држављани Антигве и Барбуде носиоци свих врста путних исправа могу да улазе и бораве у Републици Србији без визе, на основу Одлуке о укидању виза за улазак у Републику Србију за држављане Антигва и Барбуда, Гренада и Комонвелт Доминика („Службени гласник РС”, број 81/18), док је држављанима Републике Србије носиоцима свих врста путних исправа потребна виза ради уласка на територију Антигве и Барбуде.

             Споразумом о узајамном укидању виза предвиђено је да су држављани Републике Србије и држављани Антигве и Барбуде носиоци свих врста путних исправа изузети од обавезе прибављања виза за улазак, транзит и  боравак на територији друге државе уговорнице у трајању 90 дана, у оквиру периода од 180 дана, од датума првог уласка

Према подацима из Визно-информационог система Министарства спољних послова, у 2022. години, као ни у 2023. години није издата ниједна виза држављанима Антигве и Барбуде.

Сходно одредби члана 19. став 4. тачка 2) Закона о републичким административним таксама („Службени гласник РС”, бр. 43/03, 51/03 – исправка, 53/04 – др. пропис, 42/05 – др. пропис, 61/05, 101/05 – др. закон, 42/06 – др. пропис, 47/07 – др. пропис, 54/08 – др. пропис, 5/09, 54/09, 35/10 – др. пропис, 50/11, 70/11 – др. пропис, 55/12 – др. пропис, 93/12, 47/13 – др. пропис, 65/13 – др. закон, 57/14 – др. пропис, 45/15 – др. пропис, 83/15, 112/15, 50/16 – др. пропис, 61/17 – др. пропис, 113/17, 3/18 – исправка, 50/18 – др. пропис, 95/18, 38/19 – др. пропис, 86/19, 90/19 – исправка, 98/20 – др. пропис, 144/20, 62/21 – др. пропис, 138/22, 54/23 – др. пропис и 92/23) , на визе које се издају из куртоазије носиоцима страних дипломатских и службених пасоша не наплаћује се такса, под условом узајамности.

**III. ПРОЦЕНА ПОТРЕБНИХ ФИНАНСИЈСКИХ СРЕДСТАВА**

За спровођење Закона о потврђивању Споразума између Владе Републике Србије и Владе Антигве и Барбуде о узајамном укидању виза није потребно обезбеђивање средстава у буџету Републике Србије.